ফের বিমান দুর্ঘটনা আমেরিকায়! মৃত ৩

ওয়েব ডেস্ক: ফের বিমান দুর্ঘটনা (Plane Crash) আমেরিকায় (America)। এবার ঘটনাস্থল মিশিগান (Michigan)। ঘটনায় মৃত্যু হল ৩ জনের। জানা যাচ্ছে, একটি ছোট বিমান আকাশ থেকে আছড়ে পড়ে মাটিতে। তার পরেই বিকট বিস্ফোরণে গোটা এলাকা কেঁপে ওঠে। আগুন লেগে যায় বিমানটিতে।

জানা যাচ্ছে, বৃহস্পতিবার বিকালে এই দুর্ঘটনাটি ঘটে। মিশিগানের (Michigan) বাথ টাউনশিপের ক্লার্ক রোড এবং পিকক রোডের সংযোগস্থলে ভেঙে পড়ে বিমানটি। ভেঙে পড়ার পরেই সঙ্গে সঙ্গে বিমানটিতে আগুন লেগে যায়। সেই ঘটনার বিভিন্ন ভিডিয়ো ও ছবি ভাইরাল হয়েছে সমাজমাধ্যমে (এই ছবি ও ভিডিয়োর সত্যতা যাচাই করেনি কলকাতা টিভি)।

আরও খবর: চীনে অত্যাচারের শিকার খ্রিস্টানরা! গ্রেফতার ৩০

ভিডিয়োতে দেখা যায়, রাস্তার উপরে পড়ে থাকা বিমানে আগুন লেগেছে। কালো ধোঁয়ায় ঢেকে যায় গোটা এলাকা। খবর পেয়ে সেখানে আসেন দমকল কর্মী ও পুলিশ। জানা গিয়েছে, দেহগুলিকে উদ্ধার করে ইতিমধ্যে ময়নাতদন্তের জন্য পাঠানো হয়েছে। তবে বিমান ভাঙার পিছনে কী কারণ রয়েছে, তা নিয়ে ইতিমধ্যে তদন্ত শুরু করেছে পুলিশ।

এর আগে গত রবিবার আমেরিকার টেক্সাসে ঘটে গিয়েছিল আরও এক বিমান দুর্ঘটনা। টেক্সাসের (Texas) ট্যারান্ট কাউন্টির হিক্স এয়ার ফিল্ডের কাছে এই দুর্ঘটনাটি ঘটে। ট্রাকের উপর ভেঙে পড়ে বিমানটি। সঙ্গে সঙ্গে সেখানে দাঁড়িয়ে থাকা আরও কয়েকটি ট্রাকে আগুন লেগে যায়। ঘটনায় প্রাণ হারিয়েছিলেন দু’জন। তার পরেই আবার বিমান দুর্ঘটনার সাক্ষী থাকল মার্কিন যুক্তরাষ্ট্র।